b'\n_START_ARTICLE_\nAlternativne tehnologije\n_START_PARAGRAPH_\nAlternativna tehnologija odnosi se na tehnologiju koja je prijateljski orjentirana prema ekologiji vi\xc5\xa1e od funkcionalno ekvivalentnih tehnologija dominantnih u sada\xc5\xa1njoj praksi. _NEWLINE_Cilj alternativne tehnologije je \xc5\xa1tedljivo kori\xc5\xa1tenje resursa za razliku od prakse trenutno postoje\xc4\x87e rasipne industrije. Bitno je da se cilj ostvaruje uz minimalnu \xc5\xa1tetu za okoli\xc5\xa1, po pristupa\xc4\x8dnoj cijeni i sa odgovaraju\xc4\x87im stupnjem kontrole procesa. Zna\xc4\x8denje ove tehnologije je od velike va\xc5\xbenosti za zemlje u razvoju zbog  niske cijene i jednostavnosti odr\xc5\xbeavanja sustava.\n_START_SECTION_\nAnaerobna razgradnja biomase\n_START_PARAGRAPH_\nPojam bioplin se odnosi na metan nastao anaerobnom razgradnjom biomase. Naime, ako se biomasa razgra\xc4\x91uje uz prisustvo zraka nastat \xc4\x87e kompost, a iz kompostne hrpe izlazit \xc4\x87e jedino CO2. No ako se biomasa stavi u anaerobne uvjete, \xc5\xa1to se u praksi izvodi potapanjem u vodu, razgradnju \xc4\x87e preuzeti anaerobni mikroorganizmi koji djeluju bez prisutstva zraka. Nusprodukt metabolizma anaerobnih bakterija je zapaljivi plin metan (CH4). Kao biomasa za proizvodnju bioplina naj\xc4\x8de\xc5\xa1\xc4\x87e se koristi ljudski i \xc5\xbeivotinjski izmet, no mogu\xc4\x87e ga je kombinirati i s nekim poljoprivrednim otpacima. Kad to uvjeti dozvoljavaju bioplin se \xc4\x8desto sakuplja i na odlagali\xc5\xa1tima otpada, budu\xc4\x87i da preko 30% ukupnog otpada koji zavr\xc5\xa1i na deponijima sa\xc4\x8dinjava organski otpad. Tako proizvedeni bioplin se naj\xc4\x8de\xc5\xa1\xc4\x87e koristi za grijanje ili kuhanje, a mo\xc5\xbee se njime pogoniti i motor sa unutra\xc5\xa1njim izgaranjem za proizvodnju elektri\xc4\x8dne energije. Za proizvodnju bioplina koriste se digestori - podzemni ili nadzemni spremnici sa odgovaraju\xc4\x87im priklju\xc4\x8dcima za dovod biomase i odvodnju nastalog bioplina. Digestori, ovisno o koli\xc4\x8dini dostupne biomase variraju u veli\xc4\x8dini, od malih kod kojih se za sakupljanje biomase koristi 200 litarska ba\xc4\x8dva, do toliko velikih da mogu podnijeti kapacitete cijelih naselja. Nusprodukt proizvodnje bioplina je teku\xc4\x87a tvar koja se u poljoprivredi koristi kao gnojivo za prehranu tla.'